ΠΕΡΙΦΕΡΕΙΑ ΚΡΗΤΗΣ

ΓΡΑΦΕΙΟ ΤΥΠΟΥ

ΔΕΛΤΙΟ ΤΥΠΟΥ

28-6-2022

**Εγκαινιάστηκε ο βιολογικός καθαρισμός στα Σίσαρχα Ρεθύμνου**

**Στ. Αρναουτάκης: Η Περιφέρεια υλοποιεί έργα με περιβαλλοντικό αποτύπωμα**

Περιβαλλοντικά έργα όπως η λειτουργία βιολογικών καθαρισμών σε Δήμους, κοινότητες, οικισμούς, έχουν οικολογικό αποτύπωμα και συμβάλουν στην προστασία του περιβάλλοντος και στην πράσινη ανάπτυξη, ανέφερε ο Περιφερειάρχης Κρήτης Σταύρος Αρναουτάκης εγκαινιάζοντας την εγκατάσταση επεξεργασίας λυμάτων στον οικισμό Σισάρχων του Δήμου Ανωγείων. Το έργο χρηματοδοτήθηκε από την Περιφέρεια Κρήτης και των εγκαινίων προηγήθηκε η τέλεση Αγιασμού παρόντων του Περιφερειάρχη Σταύρου Αρναουτάκη, των Αντιπεριφερειαρχών Νίκου Ξυλουύρη, Νίκου Σκουλά, του Δημάρχου Ανωγείων Σωκράτη Κεφαλογιάννη, τοπικών φορέων και κατοίκων της περιοχής. Στον χαιρετισμό του ο Δήμαρχος Σωκράτης Κεφαλογιάννης ευχαρίστησε τον Περιφερειάρχη για την χρηματοδότηση και υλοποίηση του έργου, αλλά και την συνεχή στήριξη του. Επίσης ευχαριστίες εξέφρασε και στους πρώην Δημάρχους για το ενδιαφέρον τους, όπως και στον ανάδοχο του έργου. Στο ιστορικό του έργου αναφέρθηκε στον χαιρετισμό του ο Πρόεδρος του τοπικού Πολιτιστικού συλλόγου Λευτέρης Χαρωνίτης ο οποίος και ευχαρίστησε τον κ. Αρναουτάκη για την χρηματοδότηση και υλοποίηση του έργου. Ο κ. Χαρωνίτης και ο κ Κεφαλογιάννης χαρακτήρισαν αναγκαίο και ιδιαίτερα σημαντικό το έργο για την περιοχή καθώς συμβάλλει στην προστασία του περιβάλλοντος, και παράλληλα δίδει ώθηση στην τοπική επιχειρηματικότητα και ανάπτυξη.

Ο Περιφερειάρχης από την πλευρά του ευχαρίστησε τον Δήμαρχο και όλους τους φορείς για την συνεργασία, όπως και όλους τους παρισταμένους στα εγκαίνια του έργου. Το περιβαλλοντικό έργο, όπως τόνισε, είναι στους στόχους της Περιφέρειας, έχει οικολογικό αποτύπωμα και συμβάλλει αποτελεσματικά στην προστασία του Περιβάλλοντος, στην «πράσινη Κρήτη» και στην τροπική οικονομία. Κλείνοντας ο κ. Αρναουτάκης έκανε αναφορά στην μνήμη και στην σημαντική πολυετή προσφορά στην περιοχή και στην Αυτοδιοίκηση του καταγόμενου από τα Σίσαρχα π. Δημάρχου Ανωγείων, του αείμνηστου Γιώργου Κλάδου, λέγοντας ότι «και εκείνος θα χαίρεται σήμερα μαζί μας από εκεί ψηλά για το νέο έργο στο χωριό του».

Στο τέλος της τελετής έγινε ενημέρωση για την λειτουργία της εγκατάστασης επεξεργασίας λυμάτων από τον ανάδοχο του έργου Μανόλη Διαλυνά. Το έργο προϋπολογισμού 135.000,00€ είναι σε πλήρη λειτουργία και όπως ανέφερε ο κ. Διαλυνάς λειτουργεί εύρυθμα συμβάλλοντας καθοριστικά στην περιβαλλοντική προστασία της περιοχής, ενώ γίνεται επανάχρηση των επεξεργασμένων λυμάτων για άρδευση στους αγρότες.